Diari Oficial de la Generalitat Valenciana


Sumari del DOGV 6161, del 09-12-2009 (2009/13468)

RESOLUCIÓ de 10 de novembre de 2009, de la presidenta de l'Institut Valencià de l'Audiovisual Ricardo Muñoz Suay, per la qual es convoquen ajudes econòmiques per al doblatge en valencià de produccions audiovisuals durant 2009.
----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6161

Data del DOGV
:   09-12-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/13569


Data del document
:   10-11-2009

Organisme emissor
:   Institut Valencià de L'Audiovisual i de la Cinematografia Ricardo Muñoz Suay

Tipus de document
:   Resolució

Anàlisi jurídica

 Descriptors 

:   * suport econòmic
    * producció audiovisual
    * llengua regional
    * ajuda pública

RESOLUCIÓ de 10 de novembre de 2009, de la presidenta de l'Institut Valencià de l'Audiovisual Ricardo Muñoz Suay, per la qual es convoquen ajudes econòmiques per al doblatge en valencià de produccions audiovisuals durant 2009. [2009/13429]
La Generalitat ha assumit el compromís de dirigir el procés de recuperació i de promoció de l'ús del valencià en els diversos àmbits de la societat valenciana, i, per tant, vol ser impulsora de totes aquelles activitats i iniciatives que tinguen com a objectiu potenciar i afavorir l'ús social del valencià.
Per això, els pressupostos de 2009 preveuen la convocatòria d'ajudes a la realització del doblatge en valencià de produccions audiovisuals per tal d'afavorir la presència del valencià en la societat.
El compromís del Consell es basa en el compliment de les disposicions de l'Estatut d'Autonomia de la Comunitat Valenciana i de la Llei 4/1983, d'Ús i Ensenyament del Valencià, normes legals bàsiques de les quals emana l'oficialitat del valencià i l'obligatorietat de protegir-ne la recuperació i garantir-ne l'ús social.
Per tot això i d'acord amb l'article 49 de la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, per la qual es va aprovar l'Estatut d'Autonomia de la Comunitat Valenciana, fent ús de les facultats que em conferix la Llei 5/1998, de 18 de juny, de Creació de l'Institut Valencià de l'Audiovisual Ricardo Muñoz Suay (IVAC), i atenent el que disposen la Llei 38/2003, de 17 de novembre, General de Subvencions, i la Llei 1/2006, de 19 d'abril, de la Generalitat, del Sector Audiovisual, resolc:
Primer
Es convoquen ajudes econòmiques destinades a la realització d'activitats de doblatge en valencià de produccions audiovisuals.
Segon
S'aproven les bases de la convocatòria i el model de sol·licitud i dels documents que s'adjunten com annexos II, III, IV i V d'esta resolució.
Tercer
Les ajudes, per un import global màxim de 175.000 euros, són a càrrec de la línia T4458000 del pressupost de l'Institut Valencià de l'Audiovisual per al 2009.
DISPOSICIONS ADDICIONALS
Primera
Esta convocatòria de subvencions no necessita ser notificada a la Comissió Europea, atés que les subvencions que s'atorgaran tenen la consideració d'ajudes de minimis, d'acord amb el que indica l'article 2 del Reglament (CE) número 1998/2006, de la Comissió, de 15 de desembre, relatiu a l'aplicació dels articles 87 i 88 del Tractat a les ajudes de minimis (DOUE número L 379, de 28 de desembre de 2006).
En cap cas estes ajudes podran superar l'import màxim total per beneficiari de 200.000 euros, que es reduïx a 100.000 euros en el cas de beneficiaris que operen en el sector del transport per carretera, durant un període de tres exercicis fiscals ni individualment ni com a resultat de l'acumulació amb altres ajudes de minimis concedides al mateix beneficiari, segons establix el Reglament (CE) 1998/2006, de la Comissió.
Per a assegurar el compliment de les condicions indicades en el punt anterior, s'exigirà als sol·licitants una declaració sobre les ajudes de minimis rebudes durant els dos exercicis fiscals anteriors i durant l'exercici fiscal en curs (annex IV).
Segona
Les ajudes d'esta convocatòria són incompatibles amb altres ajudes d'estat per als mateixos costos subvencionables, a l'efecte del que indica l'article 87 del Tractat Constitutiu de la Comunitat Europea.
DISPOSICIONS FINALS
Única
La present resolució produirà efectes a partir de l'endemà de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot interposar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de la presidenta de l'Institut Valencià de l'Audiovisual Ricardo Muñoz Suay en el termini d'un mes a comptar des de l'endemà de la publicació de la present resolució.
b) El recurs contenciós administratiu ha de plantejar-se davant del Tribunal Superior de Justícia de la Comunitat Valenciana en el termini dos mesos comptats des de l'endemà de la publicació de la present resolució.
València, 10 de novembre de 2009.- La presidenta de l'Institut Valencià de l'Audiovisual: Trinidad M. Miró Mira.
ANNEX I
Bases de la convocatòria
Són objecte de subvenció les activitats de doblatge en valencià de produccions audiovisuals realitzades durant l'any 2009, segons els criteris següents.
Primera. Beneficiaris
1. Poden optar a les ajudes les empreses, associacions i federacions del sector de l'audiovisual que estiguen legalment constituïdes i ubicades a la Comunitat Valenciana.
2. No poden obtindre la condició de beneficiàries de les subvencions les entitats en les quals concórrega alguna de les circumstàncies següents:
a) Haver sigut condemnades per mitjà d'una sentència ferma a la pèrdua de la possibilitat d'obtindre subvencions o ajudes públiques.
b) Haver sol·licitat la declaració de concurs, haver sigut declarades insolvents en qualsevol procediment, trobar-se declarades en concurs, estar subjectes a intervenció judicial o haver sigut inhabilitades segons la Llei Concursal, sense que haja conclòs el període d'inhabilitació fixat en la sentència de qualificació del concurs.
c) Haver donat lloc a la resolució ferma de qualsevol contracte signat amb l'administració per causa de la qual hagen sigut declarades culpables.
d) Estar incursa la persona física, els administradors de les societats mercantils o aquells que exercisquen la representació legal d'altres persones jurídiques, en algun dels supòsits de la Llei 12/1995, d'11 de maig, d'Incompatibilitats dels Membres del Govern de la Nació i dels Alts Càrrecs de l'administració General de l'Estat, i de la Llei 53/1984, de 26 de desembre, d'Incompatibilitats del Personal al Servici de les Administracions Públiques, o tractar-se de qualsevol dels càrrecs electes regulats en la Llei Orgànica 5/1985, de 19 de juny, del Règim Electoral General, en els termes que s'establixen en esta llei o en la normativa autonòmica de la Comunitat Valenciana.
e) No trobar-se al corrent en el compliment de les obligacions tributàries o amb la Seguretat Social segons la normativa vigent.
f) Tindre la residència fiscal en un país o territori qualificat reglamentàriament com a paradís fiscal.
g) No trobar-se al corrent en el pagament d'obligacions per reintegrament de subvencions.
h) Haver sigut sancionada mitjançant una resolució ferma amb la pèrdua de la possibilitat d'obtindre subvencions segons la Llei 38/2003, de 17 de novembre, General de Subvencions, o la Llei General Tributària.
i) No poden accedir a la condició de beneficiàries les agrupacions previstes en el segon paràgraf de l'apartat 3 de l'article 11 de la Llei General de Subvencions quan en qualsevol dels seus membres concórrega alguna de les prohibicions anteriors.
3. En cap cas poden obtindre la condició de beneficiàries de les subvencions les entitats incloses en les causes de prohibició previstes en els apartats 5 i 6 de l'article 4 de la Llei Orgànica 1/2002, de 22 de març, Reguladora del Dret d'Associació.
Tampoc poden obtindre la condició de beneficiàries les associacions respecte de les quals s'haja suspés el procediment administratiu de la inscripció perquè s'han trobat indicis racionals d'il·licitud penal, en aplicació del que disposa l'article 30.4 de la Llei Orgànica 1/2002, fins que no es dicte una resolució judicial ferma en virtut de la qual puga fer-se la inscripció en el registre corresponent.
Segona. Objectius
Subvencionar els costos del doblatge en valencià de les diferents obres audiovisuals (llargmetratges, curtmetratges, sèries, documentals) i ajudar econòmicament les empreses i les entitats representatives del sector audiovisual per a afavorir una major presència social del valencià. La subvenció s'ha de destinar a sufragar part dels costos del doblatge de cada obra audiovisual.
Tercera. Sol·licitud
Les sol·licituds, ajustades al model que figura en l'annex II, s'han de dirigir a l'Institut Valencià de l'Audiovisual i s'han de presentar, acompanyades de la documentació requerida en la present convocatòria, al Registre General d'esta conselleria i als de les direccions territorials d'Educació d'Alacant, Castelló o València, o per qualsevol dels mitjans disposats en l'article 38 de la Llei 30/1992, de 26 de novembre, de Règim Jurídic de les Administracions Públiques i el Procediment Administratiu Comú.
En cas de presentar-la en una oficina de correus, s'ha de fer en un sobre obert perquè la instància siga datada i segellada abans de ser certificada, i en qualsevol cas ha d'ajustar-se als requisits establits en l'article 31 del Reial Decret 1.829/1999, de 3 de desembre, pel qual s'aprova el Reglament que regula la prestació dels servicis postals, d'acord amb la Llei 24/1998, de 13 de juliol, del Servici Postal Universal i de Liberalització dels Servicis Postals. El model de sol·licitud estarà disponible a l'Institut Valencià de l'Audiovisual i en Internet, www.ivac-lafilmoteca.es. S'ha de presentar una sol·licitud per cada obra. La sol·licitud l'ha de subscriure qui tinga la capacitat legal de representació de l'entitat.
El termini de presentació és de deu dies naturals comptats a partir de l'endemà de la publicació de la present resolució en el Diari Oficial de la Comunitat Valenciana. Si en el termini de cinc mesos des de la publicació de la resolució no hi ha una resolució i comunicació expressa sobre la sol·licitud, es considerarà que ha sigut desestimada.
Si la sol·licitud no inclou totes les dades exigides o hi falta documentació especificada en els punts a, b, c, d, i i j de la base 4, s'instarà l'interessat a corregir estos defectes en el termini de deu dies, amb l'advertència que si no ho fa es considerarà que ha desistit de la seua petició, segons disposa l'article 71.1 de la Llei 30/1992, de 26 de novembre. La documentació prevista en la base 4, punts e, f, g i h, ha de presentar-se inexcusablement fins a l'acabament del termini per a presentar sol·licituds, i en cas que no es faça es considerarà que s'ha desistit de la petició.
Quarta. Documentació que s'ha d'adjuntar
a) Fotocòpia compulsada dels estatuts de l'entitat que sol·licita l'ajuda.
b) Certificat de la secretaria de l'entitat de l'acord, adoptat per l'òrgan de govern corresponent, en què es faculta la persona representant per a subscriure la sol·licitud.
c) Fotocòpia compulsada del CIF de l'entitat.
d) Fotocòpia compulsada del DNI de la persona sol·licitant.
e) Pressupost dels costos de doblatge de cada un dels productes audiovisuals per als quals se sol·licita la subvenció, en què s'ha de fer constar: títol de l'obra, empresa productora, duració en minuts, honoraris dels dobladors, cost d'altres conceptes i pressupost total sobre el qual se sol·licita la subvenció.
f) Annex III. Declaració responsable de no incórrer en cap de les prohibicions per a obtindre la condició de beneficiari especificades en el punt 2 de l'article 13 de la Llei 38/2003, de 17 de novembre, General de Subvencions, segons el model que s'inclou com a annex 3 d'esta convocatòria
g) Annex IV. Declaració de totes les ajudes públiques obtingudes o sol·licitades per als mateixos costos subvencionables, i de les ajudes de minimis rebudes durant els dos exercicis fiscals anteriors i durant l'exercici fiscal en curs.
h) Annex V. Declaració responsable del compliment de la normativa sobre integració laboral de persones amb discapacitat, o, si és el cas, l'exempció de la dita obligació, d'acord amb el que disposen l'article 7 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat (DOGV núm. 4.479, de 11.04.2003), i el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
i) Si la sol·licitud de la subvenció supera la quantitat de 1.803,03 euros, s'ha d'acompanyar dels certificats, o l'acreditació d'haver-los sol·licitat a l'òrgan competent, d'estar al corrent en les obligacions tributàries de l'Estat, de la Comunitat Valenciana i de la Seguretat Social, amb referència al moment en què acabe el termini de presentació de sol·licituds, segons que disposen la Resolució de 30 de maig de 1996, de la Conselleria d'Economia i Hisenda (DOCV núm. 2.775, de 21 de juny de 1996), l'article 14 de la Llei General de Subvencions i els articles 22 i següents del Reglament General de Subvencions.
Els certificats d'estar al corrent en les obligacions tributàries i amb la Seguretat Social seran sol·licitats per l'Institut Valencià de l'Audiovisual a la Tresoreria General de la Seguretat Social, a l'Agència Estatal d'Administració Tributària i a la Conselleria d'Economia, Hisenda i Ocupació per mitjans telemàtics. El fet que la persona o l'entitat interessada s'aculla a esta norma comporta que s'autoritze expressament l'Institut Valencià de l'Audiovisual per a sol·licitar els certificats a la Tresoreria General de la Seguretat Social, a l'Agència Estatal d'Administració Tributària i a la Conselleria d'Economia, Hisenda i Ocupació.
No obstant això, la persona sol·licitant podrà optar, en el moment de la sol·licitud, per denegar expressament l'autorització a l'Institut Valencià de l'Audiovisual, la qual cosa comportarà que quedarà obligada a presentar ella mateixa els certificats.
En el cas de les entitats que sol·liciten una subvenció inferior a la quantitat anteriorment indicada, han de presentar la declaració responsable pertinent, que va incorporada en el model de la sol·licitud, segons l'article 3 de la Resolució de 30 de maig de 1996 mencionada.
j) Dades bancàries, número de compte, agència i nom de l'entitat on el sol·licitant desitja rebre l'ajuda en cas de ser-li concedida. És necessari que el titular del compte corrent siga l'empresa sol·licitant de la subvenció.
La presentació de sol·licituds per a optar a les ajudes suposa l'acceptació formal de les condicions de la convocatòria.
Cinquena. Comissió tècnica
Les sol·licituds seran estudiades i avaluades per una comissió avaluadora nomenada per la vicepresidència de l'IVAC. Hi actuarà com a president qui ocupe la vicepresidència de l'IVAC; com a vicepresident, el director general de l'IVAC, i com a secretari, una persona al servici de l'IVAC. Es nomenaran dos vocals representants de l'administració de la Generalitat. En el cas de produir-se alguna vacant o absència dels membres de la comissió, la vicepresidència de l'IVAC designarà els suplents corresponents.
Sisena. Resolució, instrucció i resolució de les subvencions
Per a la resolució i l'informe sobre la distribució de les subvencions entre les sol·licituds, la comissió tindrà en compte els criteris que s'indiquen a continuació.
Les sol·licituds s'ordenaran en una llista, de major a menor, segons la puntuació que obtinguen de l'aplicació del barem següent:
a) Foment de l'ús social del valencià. Màxim 60 punts.
b) Foment del sector professional del doblatge de la Comunitat Valenciana. Màxim 20 punts.
c) Foment del sector audiovisual de la Comunitat Valenciana. Màxim 10 punts.
d) Interés formatiu i cultural. Màxim 10 punts.
Una vegada resolta la llista, podrà considerar-se exclosa per a continuar en el procés de valoració aquella obra que no supere els 80 punts.
Amb la llista definitiva es procedirà a la distribució del pressupost disponible.
Per al càlcul de la subvenció a cada una de les obres s'aplicarà el barem que figura en la base dotze de la present resolució.
En el cas que les sol·licituds entre les quals s'ha de distribuir la subvenció superen la quantitat de subvenció màxima prevista en la convocatòria, s'aplicarà una reducció percentual i proporcional per a cada una de les obres.
Atenent els criteris indicats, tenint en compte la quantitat de sol·licituds presentades i valorades, i el total del pressupost disponible per a atorgar les subvencions, la comissió avaluadora elaborarà l'informe i la proposta pertinent, que presentarà al vicepresident de l'Institut Valencià de l'Audiovisual. Vista l'acta de la Comissió Avaluadora, el vicepresident de l'IVAC, com a òrgan instructor, formularà una proposta de resolució provisional, que serà exposada al tauler d'anuncis de l'IVAC i en la pàgina web www.ivac-lafilmoteca.es. Passats deu dies, la vicepresidència de l'IVAC elevarà la proposta de resolució definitiva a la presidència de l'IVAC, que resoldrà l'adjudicació de les ajudes. Esta resolució, que s'ha de produir abans que acabe el període de cinc mesos comptats a partir de la data de publicació de la convocatòria, serà publicada en el Diari Oficial de la Comunitat Valenciana, a l'efecte d'allò previst en l'article 18 de la Llei General de Subvencions.
Setena. Obligacions
Les entitats beneficiàries de les subvencions tenen les obligacions següents:
a) Realitzar l'activitat que fonamenta la subvenció i justificar-la adequadament segons s'indica en esta convocatòria. Així mateix, en els crèdits de les obres subvencionades s'haurà de fer constar la col·laboració en el doblatge de l'Institut Valencià de l'Audiovisual de la Generalitat.
b) Comunicar a l'Institut Valencià de l'Audiovisual altres ajudes i subvencions obtingudes d'altres organismes, així com altres recursos o ingressos per a la mateixa finalitat. La comunicació s'haurà d'efectuar quan es coneguen les aportacions i, en tot cas, abans de la justificació de l'aplicació donada als fons percebuts.
c) Sotmetre's a les actuacions de comprovació i de control financer que corresponen a la Intervenció General, per a les quals han d'aportar la documentació que els requerisquen.
d) Disposar dels llibres comptables, registres diligenciats i d'altres documents degudament auditats, en els termes exigits per la legislació mercantil i sectorial aplicable a l'entitat beneficiària, amb la finalitat de garantir l'adequat exercici de les facultats de comprovació i de control.
e) Conservar els documents justificatius de l'aplicació dels fons rebuts en la mesura que poden ser objecte de les actuacions de control i de comprovació.
f) Acreditar, abans de la proposta de concessió de la subvenció, que s'està al corrent en les obligacions tributàries i de la Seguretat Social.
g) Procedir al reintegrament dels fons percebuts en els casos indicats en l'article 37 de la Llei General de Subvencions.
L'incompliment de les obligacions anteriors serà causa de l'exigència de les responsabilitats o sancions corresponents segons la legislació vigent.
Huitena. Causes de reintegrament
En aplicació de l'article 19.3 i 19.4 de la Llei General de Subvencions, tota alteració de les condicions tingudes en compte per a la concessió de la subvenció, i, en tot cas, l'obtenció concurrent de subvencions, ajudes, ingressos o recursos, podrà donar lloc a la modificació de la resolució de la concessió. L'import de les subvencions en cap cas podrà ser d'una quantitat que, aïlladament o en concurrència amb subvencions o ajudes d'altres administracions públiques, d'altres ens públics o privats o d'altres ingressos, supere el cost de l'activitat que ha de realitzar el beneficiari.
En aplicació de l'article 37 de la Llei General de Subvencions també serà procedent el reintegrament en els casos següents:
a) Obtenció de la subvenció falsejant les condicions ací requerides ací o ocultant les que haurien impedit la subvenció.
b) Incompliment total o parcial de l'objectiu de l'activitat o la no-adopció del comportament que fonamenta la concessió de la subvenció.
c) Incompliment de l'obligació de la justificació o la justificació insuficient, en els termes establits en l'article 30 de la Llei General de Subvencions i en les normes d'esta convocatòria.
d) Incompliment de l'obligació d'adoptar les mesures de difusió establides en l'apartat 4 de l'article 18 de la Llei General de Subvencions i en l'apartat 7.a d'esta convocatòria.
e) Resistència, excusa, obstrucció o negativa a les actuacions de comprovació i control financer previstes en la legislació vigent, i l'incompliment de les obligacions comptables, registrals o de conservació de documents quan d'això derive la impossibilitat de verificar la utilització donada als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.
f) Incompliment de l'obligació de realitzar l'activitat subvencionada.
g) En el cas que alguna de les obres subvencionades no tinga la duració prevista en la sol·licitud, correspondrà el reintegrament de la part proporcional no doblada d'acord amb els criteris que han donat lloc a la resolució de la quantitat subvencionada.
Novena. Forma de pagament
La subvenció concedida es pagarà quan es presente la documentació justificativa adequada de l'activitat per a la qual s'ha concedit la subvenció.
Deu. Gestió de la subvenció
L'entitat beneficiària podrà subcontractar, per l'import total o parcial de la subvenció, la realització del doblatge del producte audiovisual subvencionat, segons el que disposen l'article 29 de la Llei General de Subvencions i l'article 68 del Reglament General de Subvencions.
Onze. Justificació de la subvenció
El termini de presentació de la documentació justificativa acabarà el 30 de desembre de 2009. Si la justificació no es presenta en este termini, es considerarà que es renuncia a l'ajuda i que la subvenció queda sense efectes.
Per a justificar adequadament la subvenció, s'haurà de presentar:
a) Relació de les obres que han rebut la subvenció, en què haurà de constar: el títol de l'obra, l'empresa productora, la duració en minuts, els honoraris de les persones dobladores, el cost dels altres conceptes referits al doblatge, el cost total justificat de cada obra subvencionada.
Quan l'activitat subvencionada haja sigut finançada per la subvenció i a més amb fons propis o altres subvencions o recursos, s'haurà d'acreditar en la justificació l'import, la procedència i l'aplicació d'estos fons a l'activitat subvencionada.
b) Fotocòpia compulsada de les factures corresponents als conceptes especificats en l'apartat anterior i referides a cada obra subvencionada. El total de les factures haurà de superar la quantitat que cada obra ha rebut en concepte de subvenció.
Les despeses subvencionables s'han de realitzar entre l'1 de gener i el 30 de desembre de 2009.
c) Si l'import de la quantitat subvencionada ha superat els 12.000 euros per obra, l'entitat beneficiària haurà de presentar la documentació justificativa d'haver sol·licitat, com a mínim, tres ofertes a diferents proveïdors per a la realització del doblatge.
d) En el cas que no s'haja adjudicat la realització del treball a l'oferta més econòmica, haurà de justificar-se, en una memòria explicativa, quins han sigut els criteris en què s'ha basat l'adjudicació.
e) Certificat de l'entitat en què es faça constar, si és el cas, que no s'ha rebut cap ajuda per a la mateixa finalitat.
Si en la realització de les activitats subvencionades han col·laborat d'altres entitats, s'hauran de certificar quines han sigut les entitats col·laboradores i la quantitat aportada per cada una per a la mateixa finalitat.
En tot cas, la confluència de subvencions, ajudes econòmiques o altres ingressos no podrà superar el pressupost previst en la sol·licitud i sobre el qual es va concedir la subvenció.
f) Una còpia, en format DVD, de cada una de les obres subvencionades.
g) Un exemplar del text escrit en valencià de l'obra subvencionada.
Dotze. Barem per a calcular les subvencions de doblatge
Sèries-llargmetratges:
Duració Import
Fins a 05 min. 580 euros
Fins a 10 min. 942 euros
Fins a 15 min. 1.159 euros
Fins a 20 min. 1.556 euros
Fins a 30 min. 2.351 euros
Fins a 45 min. 3.329 euros
Fins a 60 min. 4.307 euros
Fins a 70 min. 4.928 euros
Fins a 80 min. 5.548 euros
Fins a 90 min. 6.168 euros
Fins a 100 min. 7.086 euros
Per cada minut que excedisca els 100 min. 72 euros
Documentals:
Duració Import
Fins a 30 min. 1.317 euros
Fins a 45 min. 1.496 euros
Fins a 60 min. 1.676 euros
Fins a 70 min. 1.895 euros
Fins a 80 min. 2.115 euros
Fins a 90 min. 2.334 euros
Fins a 100 min. 2.554 euros